Oudhoof van Black Business Council in hof vir ‘bedrog, diefstal’Dr. Danisa Baloyi. (Foto: Dept of Tourism/Twitter) Die voormalige hoof van die Black Business Council (BBC) en nog drie beskuldigdes het in die hof verskyn in verband met beweerde bedrog van R5 miljoen. Dr. Danisa Baloyi (63), Dominic Ntsele (52), Bibi Hawa Khan (48) en Abubaker Ebrahim Khan (46) het hulle Woensdag aan die Valke se ondersoekeenheid vir ernstige ekonomiese misdrywe oorgegee. Hulle word van bedrog en diefstal aangekla. Baloyi, ŉ voormalige president van die Black Business Council, word beskryf as ŉ magtige sakevrou met uitgebreide politieke bande. Die BBC het haar vroeër geskors hangende ŉ ondersoek na die vermiste skenking van R5 miljoen. Die donasie hou verband met die donasie van die lughawemaatskappy van Suid-Afrika (Acsa) wat nooit in die raad se bankrekening verskyn het nie. Kapt. Ndivhuwo Mulamu, woordvoerder van die Valke, het in ŉ verklaring gesê Baloyi het glo die naam van ŉ maatskappy en dié se besonderhede verskaf wat benoem is om die skenking te hanteer. Die geld is oorgeplaas na ŉ rekening van Merit Energy (Pty) Ltd, wat aan Bibi Hawa Khan en haar broer, Abubaker Ebrahim Khan, behoort. Die geld is weer oorbetaal, dié keer in die sakerekening van Incentive Driven Marketing, ŉ maatskappy wat aan Ntsele, nog een van die beskuldigdes, behoort. Die vier het reeds in die hof verskyn en is op borgtog van R5 000 elk vrygelaat. Die saak teen hulle is tot Julie uitgestel, het Mulamu gesê.